Parlamentarii UDMR vor ieși din sala plenului în momentul în care se va vota moțiunea de cenzură, a anunțat președintele formațiunii, Kelemen Hunor.

„Am decis că vom participa la dezbateri, pentru că vom avea şi noi ceva de spus, iar în momentul votului vom părăsi sala. Nu vom fi în sală, vom fi absenţi la vot”, a anunţat liderul UDMR. El a spus că „se va demonstra” că coaliţia PSD-ALDE are majoritate şi fără UDMR, iar moţiunea de cenzură nu va trece.

UDMR are 30 de senatori şi deputaţi, reamintește news.ro.

Moţiunea de cenzură depusă de opoziţie va fi dezbătută şi votată, astăzi, în plenul Parlamentului. Pentru demiterea Guvernului Dăncilă este nevoie de 233 de voturi.

În acest moment, PNL, USR şi PMP au împreună doar 153 de parlamentari. Liberalii nu renunţă la speranţa că îi vor convinge şi pe alţii - inclusiv dintre membrii PSD - să susţină moţiunea.